**MINISTERUL FINANȚELOR**

**Agenția Națională de Administrare Fiscală**

Referat de aprobare a proiectului de ordin al președintelui Agenției Naționale de Administrare Fiscală pentru aprobarea procedurii privind stabilirea sumei reprezentând până la 3,5% din impozitul pe venit pentru susținerea entităților nonprofit care se înființează și funcționează în condițiile legii și a unităților de cult, precum și pentru acordarea de burse private, conform legii, precum și a modelului și conținutului unor formulare

Prin Ordonanța de urgență a Guvernului nr.115/2023 privind unele măsuri fiscal-bugetare în domeniul cheltuielilor publice, pentru consolidare fiscală, combaterea evaziunii fiscale, pentru modificarea şi completarea unor acte normative, precum şi pentru prorogarea unor termene, începând cu data de 1 ianuarie 2024, au fost aduse o serie de modificări Legii nr.227/2015 privind Codul fiscal în ceea ce privește dispozițiile privind direcționarea unei sume din impozitul pe venit pentru susținerea entităților nonprofit/unităților de cult sau pentru acordarea de burse private.

Modificările legislative au vizat, în principal următoarele aspecte:

1. Restrângerea sferei de cuprindere a categoriilor de venit pentru care contribuabilii pot dispune asupra destinaţiei unei sume reprezentând până la 3,5% din impozitul pe venit pentru susținerea entităților nonprofit/unităților de cult sau pentru acordarea de burse private, începând cu data de 1 ianuarie 2024.

Începând cu data menționată, dispozițiile privind direcționarea unei sume din impozitul pe venit pentru susținerea entităților nonprofit/unităților de cult, vizează numai contribuabilii care realizează venituri din salarii și asimilate salariilor. Contribuabilii menționați depun în acest scop formularul 230, până la data de 25 mai inclusiv, a anului următor celui de realizare a veniturilor, sub sancţiunea decăderii.

1. Comunicarea de către organul fiscal competent, către entitățile beneficiare, în baza acordului scris exprimat de contribuabili, a informațiilor referitoare la sumele direcționate, codul numeric personal/numărul de identificare fiscală și denumirea contribuabililor care au direcționat sumele, potrivit dispozițiilor art.LV din Ordonanța de urgență a Guvernului nr.115/2023.

Ca urmare, prin proiectul de ordin se propun următoarele:

* aprobarea modelului și conținutului unor formulare utilizate în procesul de stabilire a sumei reprezentând până la 3,5% din impozitul pe venit pentru susținerea entităților nonprofit/unităților de cult sau pentru acordarea de burse private:
  + 230 „Cerere privind destinaţia sumei reprezentând până la 3,5% din impozitul anual pe veniturile din salarii și asimilate salariilor” și „Anexa nr....la Cererea privind destinaţia sumei reprezentând până la 3,5% din impozitul anual pe veniturile din salarii și asimilate salariilor”;
  + 255 „Decizie privind stabilirea cheltuielilor admise cu bursele private”;
  + 258 „Decizie privind recuperarea sumei reprezentând până la 3,5% din impozitul anual datorat, virată în mod necuvenit entităților nonprofit/unităților de cult”;
  + „Situaţie centralizatoare a datelor cuprinse în formularul 230, transmisă de entitatea beneficiară”;
  + „Notificare privind destinaţia sumei reprezentând până la 3,5% din impozitul anual pe veniturile din salarii și asimilate salariilor, pentru susținerea entităţilor nonprofit/unităţilor de cult”;
  + „Notificare privind comunicarea contului bancar de către entitatea beneficiară”;
  + „Notificare privind comunicarea datelor de identificare a contribuabililor și a sumelor direcţionate de aceștia din impozitul pe venit”;
  + „Referat de stabilire a sumei reprezentând până la 3,5% din impozitul anual datorat, virată în mod necuvenit entităților nonprofit/unităților de cult”;
* aprobarea procedurii privind stabilirea sumei reprezentând până la 3,5% din impozitul pe venit pentru susţinerea entităţilor nonprofit care se înfiinţează şi funcţionează în condiţiile legii şi a unităţilor de cult, precum și pentru acordarea de burse private, conform legii. Pentru evitarea unor disfuncționalități în procesul de virare a sumelor către entitatea beneficiară, în procedură au fost introduse dispoziții referitoare la notificarea de către organul fiscal a entității beneficiare cu privire la transmiterea noului cont bancar, întrucât contul bancar menționat în cerere figurează ca fiind închis.

Totodată, au fost actualizate în mod corespunzător și instrucțiunile de completare a formularului 230 „Cerere privind destinaţia sumei reprezentând până la 3,5% din impozitul anual pe veniturile din salarii și asimilate salariilor”.

Prevederile actului normativ se aplică de către contribuabilii care optează pentru direcționarea unei sume reprezentând până la 3,5% din impozitul anual pe veniturile din salarii și asimilate salariilor realizate începând cu anul 2024.